Liggaam van pasgebore baba uit rivier gehaalER24-nooddienste en die polisie se soek-en-reddingspanne was op die toneel (Foto: Verskaf) Die liggaam van ŉ pasgebore baba is Maandag deur nooddienste en die polisie se soek-en-reddingspanne uit ŉ rivier in Marlboro in Gauteng gehaal. Russel Meiring, ER24-woordvoerder, sê ER24 en die provinsiale nooddienste is deur gemeenskapslede na die toneel ontbied. Meiring sê die baba, glo ŉ seuntjie, se liggaam het tussen vullis in die rivier gelê. “Die polisie se soek-en-reddingspanne is na die toneel ontbied om sy liggaam uit die rivier te haal,” sê hy. Volgens Meiring het die baba geen tekens van lewe getoon nie, waarna paramedici hom op die toneel dood verklaar het. “Meer besonderhede oor die voorval is nie in dié stadium bekend nie. Die polisie het ŉ ondersoek van stapel gestuur,” sê Meiring.